Man doodgeskiet ná stryery oor slaapplekŉ Man van Pietermaritzburg in KwaZulu-Natal is Saterdagaand doodgeskiet nadat hy en ŉ ander man glo oor slaapplek baklei het. Kapt. Thulani Zwane, ŉ polisiewoordvoerder, het Maandag gesê die liggaam van Philani Mdlangathi (22) is Saterdagaand in sy huis in Caluza aangetref. “Mdlangathi het saam met twee ander mans by sy huis gedrink toe hy in ŉ argument betrokke geraak het met een van die mans oor waar die man moet slaap,” het Zwane gesê. Mdlangathi is tydens die argument in sy nek geskiet. Mdlangathi se vriend het die polisie ontbied en ŉ 40-jarige man is op die toneel in hegtenis geneem. ŉ Vuurwapen is in sy besit gevind. Hy moet binnekort in die Pietermaritzburg-landdroshof verskyn.